C 228/156
RO
Jurnalul Oficial al Uniunii Europene
29.6.2023
1.5.
CESE recomandă, de asemenea, ca, pe lângă modificarea pragurilor maxime de minimis, să se aducă unele clarificări cu privire la: (i) o definire mai cuprinzătoare a conceptului de „locuință socială”; (ii) o definire mai adecvată a conceptului de „marjă de profit rezonabilă”, luând în considerare o distincție între întreprinderile din economia socială ale căror marje economice sunt legate de un scop social; (iii) conceptul de „disfuncționalitate a pieței”.
1.6.
În ceea ce privește conceptul de „marjă de profit rezonabilă”, CESE observă că ar fi util ca Comisia să identifice criterii și indicatori capabili să coreleze marja de profit care urmează să fie permisă în favoarea operatorilor economici, în conformitate cu capacitatea acestora de a urmări obiective de interes general, creând astfel un impact social pozitiv.
2.
Observații generale 2.1.
Prin documentul de lucru al serviciilor Comisiei intitulat „Evaluarea normelor privind subvențiile de stat pentru serviciile sociale și de sănătate de interes economic general și a Regulamentului de minimis privind SIEG”, Comisia sintetizează rezultatele evaluării pachetului Almunia, în vigoare din 2012.
2.2.
Principalele obiective ale pachetului din 2012 în ceea ce privește serviciile sociale și de sănătate au fost: (i) simplificarea criteriilor de compatibilitate; și (ii) reducerea sarcinii administrative pentru statele membre care doresc să compenseze întreprinderile responsabile cu furnizarea de SIEG către partea vulnerabilă a populației în condiții echitabile și accesibile.
2.3.
Prin urmare, evaluarea Comisiei urmărește să stabilească în ce măsură normele aplicabile serviciilor sociale și de sănătate și-au atins obiectivele și dacă aceste norme sunt în continuare adecvate în contextul social și economic actual.
2.4.
Mai precis, evaluarea Comisiei analizează eficacitatea, eficiența, coerența și valoarea adăugată la nivelul UE a normelor privind SIEG aplicate serviciilor sociale și de sănătate în ultimii 10 ani, concentrându-se pe înțelegerea problemelor concrete cu care s-au confruntat statele membre în punerea în aplicare a normelor privind SIEG până în prezent.
Evaluarea urmărește, de asemenea, să examineze modul în care a fost aplicat Regulamentul de minimis privind SIEG.
2.5.
Analiza Comisiei sugerează că pachetul SIEG din 2012 este destul de eficace în ceea ce privește clarificarea și simplificarea, întrucât a simplificat pachetul SIEG din 2005, introducând, de exemplu, un regulament de minimis specific SIEG.
De asemenea, a clarificat și îmbunătățit anumite concepte de bază relevante pentru aplicarea normelor privind SIEG.
2.6.
Cu toate acestea, evaluarea indică faptul că mai este loc de îmbunătățiri, îndeosebi în ceea ce privește clarificarea anumitor concepte-cheie legate de domeniul de aplicare atât a articolului 107 din TFUE, cât și a cadrului juridic specific SIEG, cum ar fi: (i) activitatea economică/neeconomică; (ii) efectul asupra comerțului; (iii) profitul rezonabil; (iv) eșecul pieței; (v) locuințele sociale.
Evaluarea evidențiază, de asemenea, posibilitatea de a mări plafonul de minimis al SIEG aplicabil în prezent și consensul larg în rândul părților interesate în această privință.
2.7.
În ceea ce privește eficiența, evaluarea indică faptul că Regulamentul de minimis privind SIEG și modificarea Deciziei privind SIEG pusă în aplicare în 2012 au fost în măsură să reducă sarcina administrativă pentru autoritățile publice, chiar dacă această sarcină ar putea fi redusă și mai mult.
Alte dovezi colectate sugerează că ar trebui reduse costurile asociate cu aplicarea cerințelor stabilite de normele SIEG.
2.8.
În ceea ce privește coerența, evaluarea sugerează că normele privind ajutoarele de stat consacrate în pachetul SIEG din 2012 sunt coerente pe plan intern și capabile să asigure o mai bună repartizare a sarcinilor între statele membre și Comisie, generând o valoare adăugată la nivelul UE recunoscută în mare măsură atât de părțile interesate publice, cât și de cele private.
2.9.
În termeni generali, există un consens cu privire la faptul că pachetul SIEG din 2012 a reușit să garanteze un mediu juridic stabil pentru statele membre și este adecvat pentru a răspunde nevoilor din cadrul UE.
Cu toate acestea, impactul și incertitudinile determinate atât de criza COVID-19, cât și de invazia Rusiei în Ucraina, nu au putut fi încă evaluate pe deplin și ar putea fi aduse unele îmbunătățiri suplimentare în viitor.